VSL Sklep I Cp 774/2023
Datum: 2023-08-23T02:00:00.000+02:00
ecli: ECLI:SI:VSLJ:2023:I.CP.774.2023
sodisce: Višje sodišče v Ljubljani
oddelek: Civilni oddelek
institut: ugotovitev obsega zapuščine - obseg zapuščine - denarna sredstva na bančnem računu - dvig sredstev z računa zapustnika
jedro: Zapuščina predstavlja premoženje, ki ga je imel zapustnik v trenutku smrti. Kot je razvidno iz izpodbijanega sklepa o dedovanju, je sodišče obseg zapuščine ugotovilo na podlagi opravljenih poizvedb, ki so tudi razvidne iz spisa. Glede na to je ugotovljeni obseg zapuščine pravilen. Tudi iz podatkov, ki jih je navedel pritožnik, ni mogoče zaključiti, da bi v zapuščino spadalo še kaj drugega.
zveza: ZD člen 162

## Jedro

Zapuščina predstavlja premoženje, ki ga je imel zapustnik v trenutku smrti. Kot je razvidno iz izpodbijanega sklepa o dedovanju, je sodišče obseg zapuščine ugotovilo na podlagi opravljenih poizvedb, ki so tudi razvidne iz spisa. Glede na to je ugotovljeni obseg zapuščine pravilen. Tudi iz podatkov, ki jih je navedel pritožnik, ni mogoče zaključiti, da bi v zapuščino spadalo še kaj drugega.

## Izrek

Pritožba se zavrne in se izpodbijani sklep potrdi.

## Obrazložitev

1. Sodišče prve stopnje je z izpodbijanim sklepom sklenilo, da sodijo v zapuščino po pok. A. A. pokojninski prejemki 1.003,54 EUR in da deduje do celote zakoniti dedič B. B. 2. Zoper sklep se laično pritožuje dedič B. B., ki opisuje svoj odnos do pokojnega očeta. Opozarja, da je oče, ko je šel v DSO ..., prodal stanovanje, zato bi morala biti ob njegovi smrti na računu kupnina za stanovanje. Imel je tudi pokojninska denarna sredstva, s katerimi je plačeval bivanje v DSO, zato bi želel dobiti podatke o razpolaganju s temi sredstvi pred njegovo smrtjo, saj na računu ob smrti ni bilo nobenih sredstev.

3. Pritožba ni utemeljena.

4. Zapuščina predstavlja premoženje, ki ga je imel zapustnik v trenutku smrti. Kot je razvidno iz izpodbijanega sklepa o dedovanju, je sodišče obseg zapuščine ugotovilo na podlagi opravljenih poizvedb, ki so tudi razvidne iz spisa. Glede na to je ugotovljeni obseg zapuščine pravilen. Tudi iz podatkov, ki jih je navedel pritožnik, ni mogoče zaključiti, da bi v zapuščino spadalo še kaj drugega.

5. Ker niso podani uveljavljani pritožbeni razlogi in ker pritožbeno sodišče ni ugotovilo kršitev, na katero pazi po uradni dolžnosti, je pritožbo zavrnilo in sklep potrdilo (2. točka 366. člena ZPP v zvezi s 163. členom ZD).